b'\n_START_ARTICLE_\nCan Massab\xc3\xa9\n_START_SECTION_\nDescripci\xc3\xb3\n_START_PARAGRAPH_\nL\xe2\x80\x99edifici est\xc3\xa0 situat sobre un tur\xc3\xb3 que s\xe2\x80\x99est\xc3\xa0 explotant com a sorreres que han fet desapar\xc3\xa8ixer el terreny del costat esquerre. \xc3\x89s un gran casal de tres plantes amb coberta de vessant a fa\xc3\xa7ana. Planta amb quatre naus cobertes amb volta d\xe2\x80\x99arc rebaixat de rajols de les quals nom\xc3\xa9s se\xe2\x80\x99n conserva una. T\xc3\xa9 un cos afegit posteriorment al costat dret, amb vessant lateral. La fa\xc3\xa7ana presenta un portal rectangular amb llinda monol\xc3\xadtica i finestres rectangulars. Hi ha tamb\xc3\xa9 un rellotge de sol en molt mal estat. El cos afegit t\xc3\xa9 un gran arc de mig punt de rajol, i una finestra al capdamunt d\xe2\x80\x99arc rebaixat. A l\xe2\x80\x99interior els forjats dels pisos superiors de bigues de fusta i la teulada est\xc3\xa0n totalment ensorrats. El parament del mur \xc3\xa9s arrebossat per\xc3\xb2 parcialment, hi ha zones de la fa\xc3\xa7ana que deixen veure la ma\xc3\xa7oneria, aqu\xc3\xad tamb\xc3\xa9 composta de pedra fosca.\n_START_SECTION_\nHist\xc3\xb2ria\n_START_PARAGRAPH_\nEl trobem esmentat al fogatge de 1497 (\xe2\x80\x9cen Sabet\xe2\x80\x9d), tot i que l\xe2\x80\x99edifici actual \xc3\xa9s posterior. Va ser un mas important que ha donat nom al ve\xc3\xafnat._NEWLINE_Sembla que sofr\xc3\xad un incendi i avui resta totalment abandonat i en un proc\xc3\xa9s accelerat de degradaci\xc3\xb3.'